На основу члана 82. став 1. Закона о референдуму и народној иницијативи („Службени гласник РС”, бр. 111/21 и 119/21) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

о електронској народној иницијативи

Предмет уређивања

Члан 1.

Овом уредбом уређују се услови, начин и поступак остваривања електронске народне иницијативе.

Начин остваривања електронске народне иницијативе

Члан 2.

Електронска народна иницијатива се остварује као услуга на Порталу еУправа на адреси: https://euprava.gov.rs (у даљем тексту: Портал).

Члан 3.

Портал приказује поднете предлоге за остваривање народне иницијативе за које се прикупљају електронски дати потписи (активни предлози) и предлоге по којима је окончан поступак прикупљања електронски датих потписа (неактивни предлози).

Уз сваки предлог из става 1. овог члана, на Порталу се приказују имена и презимена чланова иницијативног одбора који је поднео предлог.

Услови за прикупљање електронски датих потписа

Члан 4.

Ради прикупљања електронски датих потписа подршке народној иницијативи (у даљем тексту: потписи), иницијативни одбор доставља захтев за прикупљање потписа скупштини којој је поднет предлог за остваривање народне иницијативе (у даљем тексту: скупштина), односно лицу које је у скупштини овлашћено за администрацију на Порталу (у даљем тексту: овлашћено лице надлежне скупштине).

Уз захтев за прикупљање потписа доставља се верификовани предлог за остваривање народне иницијативе, обавештење председника скупштине о верификацији предлога, односно о одлуци скупштине о верификацији предлога.

У захтеву за прикупљање потписа одређује се најмање једно лице овлашћено у име иницијативног одбора, за поступање у својству корисника на Порталу (у даљем тексту: представник иницијативног одбора), за које се наводе следећи лични подаци: име, презиме, пребивалиште и адреса.

Идентитет представника иницијативног одбора који се пријављује на Портал утврђује се на основу шеме електронске идентификације високог нивоа поузданости.

Након утврђивања испуњености услова, овлашћено лице надлежне скупштине, без одлагања, омогућава покретање поступка прикупљања потписа на Порталу.

Члан 5.

У случају да иницијативни одбор подноси захтев за прикупљање потписа када председник скупштине није поступио у законом прописаном року за верификацију предлога, односно ако је скупштина пропустила да одлучи о верификацији предлога, иницијативни одбор у захтеву за прикупљање потписа наводи датум почетка прикупљања потписа који се рачуна од истека рока за поступање председника скупштине, односно од пропуштања скупштине да одлучи о предлогу.

Ако председник скупштине није поступио у законом прописаном року за верификацију предлога, иницијативни одбор уз захтев из става 1. овог члана доставља потврду о пријему предлога издату приликом евидентирања предлога у евиденцији скупштине о примљеним предлозима за остваривање народне иницијативе.

Ако скупштина није одлучила о верификацији предлога у складу са законом, иницијативни одбор у захтеву из става 1. овог члана наводи датум завршетка седнице скупштине на којој је требало да буде одлучено о верификацији предлога.

Након утврђеног датума почетка прикупљања потписа, овлашћено лице надлежне скупштине без одлагања омогућава покретање поступка прикупљања потписа на Порталу.

Начин изјашњавања грађана

Члан 6.

Грађани се изјашњавају о подршци одређеној народној иницијативи електронским путем на Порталу.

Идентитет грађана који се пријављује на Портал ради пружања подршке електронској народној иницијативи утврђује се на основу шеме електронске идентификације високог новоа поузданости.

Рок за прикупљање потписа

Члан 7.

Потписи грађана на Порталу прикупљају се до истека 90 дана од датума када је иницијативни одбор примио обавештење председника скупштине о верификацији предлога за остваривање народне иницијативе.

У случају из члана 5. став 1. ове уредбе, потписи се прикупљају до истека 90 дана од датума који је утврђен за почетак прикупљања потписа.

На Порталу се означава тачан датум истека рока за прикупљање потписа.

Евиденције потписа

Члан 8.

Потписи грађана се евидентирају према редоследу потписавања уз навођење података утврђених законом за листу потписника народне иницијативе.

Потписи грађана из става 1. овог члана евидентирају се у обрасцу у MS Excel документу, у табели уређеној у текстуалном формату, UTF-8 кодном распореду и на ћириличком писму.

На Порталу је грађанима омогућен начин провере потписа.

Преузимање података о потписима

Члан 9.

Представник иницијативног одбора има овлашћење за преузимање података о потписима до истека рока за прикупљање потписа, као и у року од 7 дана од дана истека рока за прикупљање потписа.

Прекид поступка прикупљања потписа

Члан 10.

На основу посебног акта иницијативног одбора, представник иницијативног одбора може прекинути поступак прикупљања потписа у било ком тренутку пре истека рока од 90 дана чиме се обуставља прикупљање потписа и поднети предлог распоређује се на листу неактивних предлога.

У случају из става 1. овог члана, на Порталу се приказује обавештење да је прикупљање потписа прекинуто од стране представника иницијативног одбора са навођењем датума прекида.

Наставак поступка прикупљања потписа

Члан 11.

Ако је актом надлежног одбора или надлежног радног тела скупштине утврђен додатни рок за прикупљање потписа ради отклањања недостатка предлога, представник иницијативног одбора може поднети овлашћеном лицу надлежне скупштине захтев за наставак поступка прикупљања потписа до истека рока утврђеног тим актом.

Уз захтев из става 1. овог члана представник иницијативног одбора доставља и акт надлежног одбора или надлежног радног тела скупштине којим је утврђен додатни рок за прикупљање потписа.

Уколико представник иницијативног одбора поднесе захтев за наставак поступка за прикупљање потписа, неактивни предлог се враћа на листу активних предлога.

Обустављање поступка прикупљања потписа

Члан 12.

По истеку рока за прикупљање потписа, на Порталу се обуставља прикупљање потписа грађана и поднети предлог распоређује се на листу неактивних предлога.

Сачињавање листе потписника народне иницијативе у електронском формату

Члан 13.

Листу потписника народне иницијативе у електронском формату са подацима грађана који су је подржали овереним, односно електронски датим потписима, иницијативни одбор подноси скупштини обједињено, на обрасцу из члана 8. став 2. ове уредбе, који се преузима са Портала.

Завршна одредба

Члан 14.

Ова уредба ступа на снагу осмог дана од дана објављивања у „Службеном гласнику Републике Србије” а примењује се од 1. јануара 2024. године, изузев одредбе члана 13. Уредбе која се примењује од дана ступања на снагу Уредбе.

05 Број: 110-9080/2023

У Београду, 5. октобра 2023. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |